---------- Forwarded message ----------
From: "Rigmor Korsgaard" <rko@aarhus.dk>
To: "Lars Gram" <gram@gramkajak.dk>
Subject: Busendestation Præstekravevej i Studstrup
Date: 05/12/2011 17:22

Kære Lars Gram

Busselskabet har i den nugældende chaufførtjenesteplan tilrettelagt kørslen
på linje 17 således, at der ind imellem er to samtidige busser til stede
ved slutstoppestedet på Præsekravevej i Studstrup. Det sker primært for at
kunne afvikle chaufførernes overenskomstmæssige spisepauser. Mens én
chauffør afholder sin pause, udfører en anden chauffør den førstkommende
tur i køreplanen. Som Busselskabets tjenesteplan pt. er lavet, kommer "den
ekstra chauffør" - med en bus - direkte til Studstrup, efter at have udført
kørsel på en anden buslinje.

Pr. 2. januar 2012 sker der en justering af køreplanen for bl.a. linje 17.
I den forbindelse er Busselskabet i gang med at udarbejde nye
tjenesteplaner for chaufførerne. På baggrund af bl.a. din henvendelse har
jeg bedt Busselskabet om at lade det indgå i den fremtidige planlægning, at
to samtidige busser ved slutstoppestedet i videst muligt omfang skal
undgås, og at afviklingen af chaufførernes spisepauser bedes tilrettelagt,
uden at man kører en ekstra bus til Studstrup.

Busselskabet er knapt færdig med den kommende tjenesteplan, men de har
orienteret mig om, at afviklingen af chaufførernes spisepauser i Studstrup
i den nye tjenesteplan vil ske ved, at "den ekstra chauffør" kører til byen
i en personbil i stedet for i en bus. Der kan med den nye tjenesteplan i
enkelte tilfælde fortsat opholde sig to samtidige busser i Studstrup -
f.eks. i forbindelse med dublering fra Studstrup om morgenen på skoledage,
- men som hovedregel vil der fra den 2. januar 2012 kun være én bus
tilstede af gangen.

Det var oprindeligt planlagt, at der skulle etableres en ny endestation for
linje 17 ved krydset Studstrupvej/Sølvmågevej, hvor der er den nødvendige
plads. Men denne løsning blev stærkt kritiseret af borgere i Studstrup. For
at imødekomme det lokale ønske om en kortere gangafstand til bussen fra den
den syd-østlige del af Studstrup fik slutstoppestedet for linje 17 i stedet
den nuværende placering på Præstekravevej.

Med hensyn til støj refererede jeg ikke til en konkret måling i Studstrup,
men alene til generel viden om emnet. Der gælder en grænse for støj ved
opførelse af ny bebyggelse på 58 dB Lden. Denne grænseværdi er et udtryk
for et vægtet gennemsnit af støjbelastningen over døgnet. Det vil sige, at
der i perioder udmærket kan forekomme højere støjniveauer, – eksempelvis
når der starter en bus ved et stoppested, men der vil på samme måde i lange
perioder af døgnet være lavere støjniveauer, - herunder om natten. Set som
et vægtet gennemsnit over døgnet vil støjen fra busser på linje 17, som
afgår fra stoppestedet i Studstrup med ½ times mellemrum, aldrig komme i
nærheden af den nævnte grænseværdi. Formelt set gælder den nævnte
grænseværdi kun for nybyggeri, idet der ikke er fastsat nogen egentlig
grænseværdi for støjbelastningen ved eksisterende boliger.

Med hensyn til bussernes udledninger overholder samtlige busser hos
Busselskabet Aarhus Sporveje de skærpede regler, der gælder for kørsel i
miljøzonen i Aarhus C. TV2 sendte tidligere i år en udsendelse med kritisk
fokus på, om eftermonterede partikelfiltre på busser virker efter
hensigten. TV-udsendelsen dokumenterede, at de lovpligtige miljøsyn ikke i
tilstrækkelig grad kunne sikre, at busserne ikke udleder skadelige
partikler. I den anledning indkøbte Busselskabet selv måleudstyr, der kan
teste og dokumentere filtrenes funktionalitet. Busselskabet udfører således
en løbende test af, at bussernes udledning holder sig indenfor
miljøzone-reglerne.

Du har mulighed for at gå videre med dine synspunkter til enten den
administrative ledelse i Trafik og Veje eller i sidste ende til den
politiske ledelse for Teknik og Miljø, dvs. til vejchef Michael Kirkfeldt
eller rådmand Laura Hay.

Med venlig hilsen


Rigmor Korsgaard
Afdelingsleder, Kollektiv Trafik

Trafik og Veje | Teknik og Miljø | Aarhus Kommune
Grøndalsvej 1 | 8260 Viby J
Tlf. 8940 1040 | mobil 2920 8946
Mail rko@aarhus.dk

Kære Rigmor Korsgaard

Jeg forstår ikke du kan konkludere at Trafik og Veje ikke kan afhjælpe
problemet, på baggrund af den forklaring du kommer med.
Du oplyser at busserne ikke larmer eller forurener mere end de gældende
grænseværdier. Det er jeg glad for at høre. Hvornår er målingen foretaget
på Præstekravevej? og er det muligt at få kopi af rapporten?

Det er korrekt at vi har halv - henholdsvis hel timesdrift - og at
Busselskabet af praktiske årsager benytter busser til at transportere en
enkelt chauffør fra ét sted til Præstekravevej. Netop denne praksis giver
anledning til meget støj. Busserne holder, som du ved, i en buslomme der
ikke er stor nok til én bus. Der er derfor en omfattende flytning af
busserne når de holder her. Så snart en bus kører startes den anden bus,
for at køre nogle få meter, og stoppes så. Det giver store støjgener. Der
er også støjgener når Busselskabet foretager reparationer/vedligeholdelse
af busserne på endestationen. Hvordan du kan påstå at støjgenerne er meget
begrænsede ved jeg ikke. Du er meget velkommen til at tage ophold i min
stue nogle timer en dag. Der er fri internetadgang, så du kan få lidt
arbejde fra hånden samtidig med. Du kan så selv opleve hvor belastende de
lavfrekvente støjgener er.

Det er korrekt at en bus altid vil larme, nogle mere end andre. Derfor må
man indse at placeringen af en endestation midt i et parcelhuskvarter er en
fejl. Du opfordres derfor til snarest at få flyttet endestationen, idet der
iht. dit svar ikke er mulighed for at minimere generne. Hvorfo etablerede I
ikke endestationen på marken i nærheden af Kaløvig Skolen? Der er god plads
til busparkering, og vi ville samtidig ikke have det trafikale kaos vi tit
har nu på Præstekravevej. Vi der er naboer til endestationen har købt hus
her for at kunne leve i ro uden støj. Den støj der er opstået ved
endestationens etablering er stressfremkaldende og ødelæggende for vores
livsværdi. Desuden er salgsprisen på vore huse sikkert faldet. Hvem vil bo
op ad en hamrende diesel bus?

Vi har, nu da vinteren stunder til, yderligere fået det problem at
bussernes fyr er tændt under bussens parkering. Fyret rumler og udsender en
meget ildelugtende diesel hørm.

Såfremt ovenstående ikke får dig til at ændre indstilling, bedes du oplyse
hvortil jeg skal rette min klage over din afvisning.

Iøvrigt finder jeg en ventetid på 3 uger helt uacceptabel. Det er ingen
overraskelse for din afdeling at der vil være ekstraordinært travlt i denne
periode, hvorfor I burde have sørget for resourcer til at imøde gå dette.
10 dage er også alt for lang tid. Normal svar tid i Danmark er 24-48 timer.
Kan man se at denne tid overskrides sendes en besked til afsender med
forventet responstid.
--
Med venlig hilsen/kind regards

Lars Gram
Praestekravevej 28
DK-8541 Skoedstrup

